-
- DMN inf.
- Teksto dydis:
- Spausdinti
Posėdis. Šiandien 13 val. rotušėje (Danės g. 17), pirmojo aukšto pasitarimų salėje, vyks Klaipėdos miesto tarybos Sveikatos ir socialinių reikalų komiteto posėdis. Posėdžio metu bus svarstomi 8 klausimai.
Komitetas. Šiandien 15 val. rotušėje (Danės g. 17), pirmojo aukšto pasitarimų salėje, vyks Klaipėdos miesto tarybos Miesto plėtros ir strateginio planavimo komiteto posėdis. Posėdžio metu bus svarstomi 3 klausimai.
Susitikimas. Birželio 21 d. Girulių bibliotekos-bendruomenės namuose (Šlaito g. 10A) vyks susitikimas su rašytoja Ugne Barauskaite, visą rudenį skaitomiausių knygų dešimtukuose karaliavusio romano "Vieno žmogaus bohema" autore. Laisvą ir intriguojantį pokalbį nuspalvins saksofono virtuozo Algio Kilio džiazo improvizacijos.
Įvertinimas. Naftos ir suskystintųjų gamtinių dujų (SGD) terminalų operatorės bendrovės "Klaipėdos nafta" koordinuojamas projektas "Blue Baltics" Berlyne vykusiuose Baltijos jūros forumo apdovanojimuose tapo lyderiu kategorijoje "Infrastruktūra". Projektas, kurio pagrindu kuriama SGD vertės grandinė Baltijos jūroje ir skatinamas švaraus kuro vartojimas, buvo įvertintas dėl teigiamo poveikio aplinkai.
Bedarbiai. Per gegužės mėnesį Klaipėdos teritorinėje darbo biržoje užsiregistravo 2 372 bedarbiai. Bedarbių santykis su darbingo amžiaus gyventojais mėnesio pabaigoje buvo 6,1 proc., 0,7 proc. punkto mažiau nei prieš mėnesį. Įdarbinti 2 075 ieškantys darbo asmenys, į aktyvias darbo rinkos politikos programas nukreipta 610 asmenų, įregistruotos 3 384 naujos laisvos darbo vietos.
Atranka. Klaipėdoje skelbiama vežėjų kinkomuoju transportu (karietomis) atranka šiais maršrutais: Smiltynės senoji perkėla–Jūrų muziejus–paplūdimys; Poilsio parkas ir jo prieigos. Informacija dėl atrankos sąlygų ir vykdymo eigos teikiama savivaldybės Licencijų, leidimų ir vartotojų teisių apsaugos skyriuje. Prie teikiamo prašymo būtinai turi būti pridėta Valstybinės maisto ir veterinarijos tarnybos išduota, atrankos dieną galiojanti pažyma apie žirgo (arklio) sveikatos būklę, laikymo sąlygas, ženklinimą ir identifikavimą.
Naujagimiai. Per dvi statistines paras Klaipėdoje pagimdė 27 moterys. Gimė 10 mergaičių ir 18 berniukų. Pasaulį išvydo ir dvynukų pora.